**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.

Predložený návrh vymedzuje implementáciu nového systému priamych platieb vo vzťahu k novému právnemu základu, ktorým je nariadenie Európskeho parlamentu a Rady (EÚ) č. 1307/2013,  ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009, nariadenie Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES), č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008,  a nasledovná príslušná delegovaná a vykonávacia legislatíva Komisie: Delegované nariadenie Komisie  (EÚ) č. 639/2014,  ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu,  Delegované nariadenie Komisie  (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie,  vykonávacie nariadenie Komisie  (EÚ) č. 641/2014, ktorým sa stanovujú pravidlá pre uplatňovanie nariadenia Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a vykonávacie nariadenie Komisie  (EÚ) č. 809/2014,  ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením.

Nový systém priamych platieb bude tvorený viaczložkovým systémom podpôr, pričom základnou oddelenou platbou ostáva jednotná platba na plochu. Ďalšími oddelenými  platbami sú platba na poľnohospodárske postupy prospešné pre klímu a životné prostredie, ktorá v súvislosti s dôrazom kladeným na ekologizáciu predstavuje významnú časť priamych podpôr pre poľnohospodára. S cieľom podporiť mladých začínajúcich poľnohospodárov sa poskytne aj tzv. platba pre mladého poľnohospodára.

Poskytnutie priamych platieb v programovom období 2015-2020 bude viazané na existujúce kritériá oprávnenosti, ako je systém krížového plnenia podľa nariadenia Európskeho parlamentu a Rady (EÚ) č. 1306/2013, pričom tieto budú doplnené o nové prvky, najmä koncept aktívneho poľnohospodára a definíciu minimálnej činnosti. Uvedené kritériá oprávnenosti sú okrem schém priamych platieb relevantné aj z hľadiska podpôr poskytovaných cez podporu rozvoja vidieka a spoločnú organizáciu trhov ako východiská pre oba piliere SPP.

Dátum nadobudnutia účinnosti je navrhnutý tak, aby bol adresátom nariadenia vlády poskytnutý dostatočný čas na oboznámenie sa s právnou úpravou.

Návrh nie je potrebné zasielať na vnútrokomunitárne pripomienkové konanie.

Návrh nariadenia vlády nemá vplyv na štátny rozpočet, rozpočty obcí a vyšších územných celkov a nemá negatívne sociálne vplyvy a vplyvy na podnikateľské prostredie, má pozitívny vplyv na životné prostredie.

Návrh nariadenia vlády je  v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná a ostatnými všeobecne záväznými právnymi predpismi.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.